སྒྲུབ་པར་བྱེད་པའི་ཐབས་ཞེས་པ་ནི་དེ་ཤེས་ན་ཞེ་འདོད་དེ་རྣམས་ལེགས་པར་བསྒྲུབ་ནུས་ལ་མ་ཤེས་ན་བསྒྲུབ་མི་ནུས་པའམ་བསྒྲུབ་ཤིན་ཏུ་དཀའ་བའི་གནས་སུ་འགྲོ་བ་ཞིག་གོ།ཐབས་ལས་བྱུང་བ་ཞེས་པ་ནི་ཐབས་དེ་ལ་བརྟེན་ནས་བྱུང་བའམ་བཟོས་པའི་དངོས་པོ་སྟེ་གཟུགས་ཅན་རིག་གནས་སངས་རྒྱས་ཀྱི་སྐུ་རྟེན་ཐང་ག་སོགས་དང་གསུང་རྟེན་གླེགས་བམ་དང་ཐུགས་རྟེན་མཆོད་རྟེན་ལ་སོགས་པ་དང༌།ཆེད་དུ་བསྐྲུན་པ་མ་ཡིན་ཡང་མི་རིགས་སོ་སོའི་འཚོ་གནས་ཀྱི་ཐབས་ལ་བརྟེན་ནས་ངང་ངམ་ཤུགས་ཀྱིས་བྱུང་བའི་ཡུལ་སྲོལ་གོམས་གཤིས་རྣམས་སོ།།ཤེས་བྱ་ཞེས་པ་ནི་སྤྱིར་བློའི་ཡུལ་དུ་བྱ་རུང་བ་དང་ཁྱད་པར་འདོད་དོན་གང་རུང་སྒྲུབ་པར་བྱེད་པ་ལ་ཐབས་དེ་བསླབས་ནས་ཤེས་པར་བྱ་དགོས་པའོ།།